
Β. ΟΙΚΟΝΟΜΙΚΑ ΣΤΟΙΧΕΙΑ (1)
Όταν είχα μόλις αναλάβει την Καλλιτεχνική Διεύθυνση, είχα πει ότι παραλαμβάνω ένα οικονομικά υγιές θέατρο και έτσι θέλω να το παραδώσω. Και αυτό ακριβώς κάνω: 

1. Το Εθνικό Θέατρο εκτός από ισοσκελισμένους αλλά και ταυτόχρονα ρεαλιστικούς προϋπολογισμούς εσόδων-εξόδων, παρουσιάζει από την περίοδο 2009 – 2010 και πλεονασματικούς απολογισμούς. Και αυτό, παρά τη μείωση της επιχορήγησης κατά 40% από το 2009 μέχρι σήμερα και την πολλές φορές ακραία καθυστερημένη εκταμίευσή της. Ενδεικτικά παραθέτω τους προϋπολογισμούς και τους απολογισμούς των τριών τελευταίων περιόδων (2009-10, 2010-11, 2011-12). Από την περίοδο 2012-13, οι προϋπολογισμοί και απολογισμοί θα έχουν νέα μορφή, σύμφωνα με τις προδιαγραφές του Υπουργείου Οικονομικών. Παραθέτω τον προϋπολογισμό 2012-13 στη νέα του μορφή με μερικό απολογισμό (μέχρι 10 Μαΐου 2013), όπως εξεδόθη από το λογιστήριο. Επίσης, στατιστικά στοιχεία για την καλλιτεχνική δραστηριότητα της χειμερινής περιόδου που ολοκληρώνεται στο τέλος του μηνός (Παράρτημα 10).
2. Το Εθνικό Θέατρο, παρά τις δυσκολίες της κρίσης, καθώς και του ύψους και της ροής της κρατικής χρηματοδότησης, κατόρθωσε να μην καθυστερήσει ούτε μία μέρα πληρωμής αμοιβών στο προσωπικό του και δεν χρωστάει σε κανέναν ασφαλιστικό φορέα ή προμηθευτή χρήματα, έχει δε στις τράπεζες ένα σοβαρό ταμειακό απόθεμα δια παν ενδεχόμενο. 

3. Επίσης αξίζει να σημειωθεί, ότι το Εθνικό Θέατρο παρουσίασε σωστά αντανακλαστικά στον γενικό χειρισμό της μεγάλης οικονομικής κρίσης. Με πολλές και συνδυασμένες κινήσεις μείωσε τις δαπάνες του, αύξησε όπου ήταν δυνατό τα έσοδά του, νοικοκύρεψε ό,τι έπρεπε και εξυγίανε ό,τι χρειαζόταν. Ταυτόχρονα διεύρυνε τις δραστηριότητές του, τόσο στο εσωτερικό όσο και στο εξωτερικό και, με τις ελληνικές και διεθνείς συνεργασίες του, επαύξησε το κύρος του. Παρατίθενται σχετικά στοιχεία. 

4. Τα κόστη των παραγωγών, συμπιεσμένα μέχρις εσχάτων, ήταν σχεδόν πάντα εντός προϋπολογισμού, ενώ τα έσοδα των παραγωγών ήταν κατά κανόνα πλεονασματικά σε σχέση με τα έξοδα. Και εδώ παρουσιάζω τα στοιχεία των τριών τελευταίων περιόδων (Παράρτημα 11). 

Ειδικά ως προς την ΟΔΥΣΣΕΙΑ (2012-2013),  σε σύλληψη, σκηνοθεσία, σκηνογραφία και φωτισμούς Robert Wilson, παραθέτω τα εξής τελικά αναλυτικά στοιχεία: 
ΕΘΝΙΚΟ ΘΕΑΤΡΟ | ΟΔΥΣΣΕΙΑ (2012-2013)
	Σύνολο θεατών
	38.766


	
	

	ΑΝΑΛΥΣΗ ΕΣΟΔΩΝ – ΕΞΟΔΩΝ


	

	ΕΞΟΔΑ
	

	Αμοιβές Συντελεστών (15 καλλιτέχνες)
	210.993€

	Αμοιβές Ηθοποιών και Μουσικού (18 άτομα)
	309.222€

	Κόστος Παραγωγής
	55.857€

	Ταξίδια, ξενοδοχεία, μετακινήσεις, έξοδα παραστάσεων Ιταλίας που βαρύνουν το Εθνικό Θέατρο
	67.307€

	Αμοιβές έκτακτου τεχνικού προσωπικού
	97.966€

	
	

	ΣΥΝΟΛΙΚΟ ΚΟΣΤΟΣ
	741.345€

	ΕΣΟΔΑ
	

	Έσοδα από εισπράξεις 
	             740.735€

	Συνδρομές (επιμερισμός «Οδύσσειας»)
	19.042€

	Χρηματικές χορηγίες ειδικά για την «Οδύσσεια»
	 102.900€

	
	

	ΣΥΝΟΛΟ ΕΣΟΔΩΝ
	862.677€


	ΚΕΡΔΟΣ ΓΙΑ ΤΟ ΕΘΝΙΚΟ ΘΕΑΤΡΟ                                                                   121.332€


Επίσης, είναι απαραίτητο να υπογραμμισθεί, ότι ο συμπαραγωγός (Piccolo Teatro του Μιλάνου) συμμετείχε καλύπτοντας όλα τα έξοδα κατασκευής σκηνικών, κοστουμιών, μασκών και περουκών, τα οποία υπολογίζονται σε τουλάχιστον 210.000,00€, τα αεροπορικά εισιτήρια συντελεστών, ηθοποιών και τεχνικών που αφορούν τις παραστάσεις στο Μιλάνο, καθώς και όλα τα έξοδα φιλοξενίας του Εθνικού Θεάτρου στο Μιλάνο, αξίας περίπου 89.000€. Τέλος, οι προϊοντικές χορηγίες ειδικά για την «Οδύσσεια», υπολογίζονται σε περίπου 90.000 ευρώ.

Για να καταστεί απολύτως σαφές ότι στην «Οδύσσεια» δεν υπήρξαν ούτε σπατάλες ούτε υπέρογκο κόστος, αλλά μόνο τα φυσιολογικά, υπό πλήρη έλεγχο, έξοδα  μιας μεγάλης παραγωγής αντάξιας του Εθνικού Θεάτρου και της αξίας των συντελεστών της, παραθέτουμε το συνολικό κόστος μιας αντίστοιχης κλίμακας παραγωγής και επίσης μεγάλης επιτυχίας του Εθνικού Θεάτρου, και συγκεκριμένα του «Τρίτου Στεφανιού», της περιόδου 2009-2010:

	Αμοιβές Συντελεστών 
	185.354€

	Αμοιβές Ηθοποιών
	483.679€

	Κόστος Παραγωγής
	112.342€

	
	

	ΣΥΝΟΛΙΚΟ ΚΟΣΤΟΣ
	781.375€


	ΣΥΝΟΛΟ ΕΣΟΔΩΝ 
	791.339€


	ΚΕΡΔΟΣ ΓΙΑ ΤΟ ΕΘΝΙΚΟ ΘΕΑΤΡΟ
	9.964€


Τέλος, πρέπει να σημειωθεί, ότι η Καλλιτεχνική Διεύθυνση του Εθνικού Θεάτρου εκτέλεσε στο ακέραιο το καθήκον της, εξασφαλίζοντας για την παραγωγή της «Οδύσσειας» παγκοσμίου φήμης καλλιτέχνες, έναν μεγάλο, ιστορικό ευρωπαϊκό θεατρικό οργανισμό ως συμπαραγωγό (Piccolo Teatro του Μιλάνου), στην έδρα του οποίου φιλοξενήθηκε το Εθνικό Θέατρο με την «Οδύσσεια» για ένα μήνα με θριαμβευτική επιτυχία, και ένα υψηλού επιπέδου πολιτιστικό προϊόν που μπορεί στο άμεσο μέλλον να εξαχθεί και να προκύψει σημαντική υπεραξία. 

5. Στην κατηγορία Εισπράξεις από καλλιτεχνική δραστηριότητα, Αριθμοί θεατών και Πληρότητες σκηνών υπάρχουν τα εξής θετικά αποτελέσματα: 

2007-2013

· Μέσος όρος πληρότητας όλων των σκηνών: 82,03% (συμπεριλαβάνεται η Επίδαυρος)
· Σύνολο εισπράξεων: 18.372.867€ (συμπεριλαμβάνεται η καλοκαιρινή δραστηριότητα)

· Αριθμός θεατών συνολικά: 1.259.803 (συμπεριλαμβάνεται η καλοκαιρινή δραστηριότητα)

· Αριθμός εισιτηρίων συνολικά: 989.514 (συμπεριλαμβάνεται η καλοκαιρινή δραστηριότητα)

6. Τέλος, πέρα από τις τεράστιες δυσκολίες της εκπλήρωσης του έργου της Καλλιτεχνικής Διεύθυνσης χωρίς αναπληρωτές διευθυντές (που προβλέπονται από Ιδρυτικό Νόμο του Εθνικού Θεάτρου) τα τελευταία τέσσερα χρόνια, και χωρίς Διοικητικό Συμβούλιο τους τελευταίους δέκα μήνες, προσέφερα απολύτως αφιλοκερδώς 7 (επτά) σκηνοθεσίες από τις οποίες το Εθνικό Θέατρο είχε σημαντικό οικονομικό όφελος, τόσο στα έξοδα όσο και στα έσοδα, με το κόστος των παραγωγών αυτών να είναι σημαντικά χαμηλότερο συγκριτικά με τα κόστη των άλλων αντίστοιχων παραγωγών στο Εθνικό Θέατρο. 

Τέλος, θέλω να τονίσω, πως όλα αυτά τα θετικά αποτελέσματα επιτεύχθηκαν κυρίως χάρη στην υπερ-προσπάθεια και τις θυσίες του προσωπικού του Εθνικού Θεάτρου, τα χρήματα των Ελλήνων φορολογουμένων, την σημαντική υποστήριξη από τους εκάστοτε Υπουργούς Πολιτισμού, την ενίσχυση των κατά καιρούς χορηγών μας, τη σταθερή βοήθεια του Τύπου και των Μ.Μ.Ε. και, φυσικά, την αμέριστη συμπαράσταση του κοινού μας. Κι ας μου επιτραπεί μια προσωπική αναφορά συναισθηματικού χαρακτήρα. Χωρίς να ξεχωρίσω κανέναν από το σύνολο των εργαζομένων του Εθνικού Θεάτρου, θα ήθελα να ευχαριστήσω ειδικά τους άμεσους συνεργάτες μου, εκείνους με τους οποίους ερχόμουν σε άμεση επαφή σε καθημερινή βάση, γιατί με στήριξαν και με ανέχτηκαν αγόγγυστα όλα αυτά τα χρόνια. Δεν τους ονομάζω τον καθένα ξεχωριστά, αλλά όλοι γνωρίζουν ποιοι είναι.

ΟΙΚΟΝΟΜΙΚΑ ΣΤΟΙΧΕΙΑ (2)
ΓΕΝΙΚΟΤΕΡΗ ΟΙΚΟΝΟΜΙΚΗ ΠΟΛΙΤΙΚΗ / ΧΟΡΗΓΙΕΣ

ΓΕΝΙΚΗ ΟΙΚΟΝΟΜΙΚΗ ΠΟΛΙΤΙΚΗ

Πέρα από τα καθαρώς οικονομικά στοιχεία, αξίζουν ιδιαίτερης μνείας και τα εξής:  Το Εθνικό Θέατρο ακολούθησε κατά την εξαετία 2007-2013 ένα συντονισμένο πρόγραμμα περιστολής δαπανών και αύξησης των εσόδων του. Με απλές αλλά καίριες κινήσεις,  επετεύχθη η συνολική περιστολή των δαπανών κατά 35% περίπου και η αύξηση των εσόδων του –πέρα από τις εισπράξεις του από το καλλιτεχνικό του έργο–  κατά 12% περίπου.

Συγκεκριμένα:  

Περιστολή δαπανών 

· Κατάργηση των εμφανίσεων του Εθνικού Θεάτρου στις Η.Π.Α. ή άλλες χώρες του εξωτερικού με δαπάνες του Θεάτρου (εξοικονόμηση 300.000€ κατ’ έτος)

· Μη ανανέωση της μίσθωσης αποθηκών, σκηνών και χώρων δοκιμών (εξοικονόμηση 75.000€ κατ’ έτος) 

· Δραστική μείωση του προσωπικού που συνοδεύει τις περιοδείες του Εθνικού Θεάτρου στο εσωτερικό & το εξωτερικό (εξοικονόμηση 80.000€ κατ’ έτος) 

· Εξαντλητική έρευνα αγοράς για τις προμήθειες & αγορές μέσω ίντερνετ για την αποφυγή μεσαζόντων (εξοικονόμηση 200.000€ κατ’ έτος)

· Μείωση υπερωριών κατά 50% και ορισμός αυστηρών πλαφόν ανά τμήμα (εξοικονόμηση 130.000€)   

· Συμπίεση λογαριασμών ΔΕΚΟ στο ελάχιστο δυνατό, αυστηρός προγραμματισμός και έλεγχος στις αγορές αναλωσίμων (γραφική ύλη, είδη καθαρισμού, κλπ) (εξοικονόμηση 80.000€)

· Επαναχρησιμοποίηση και ανακύκλωση γραφικής ύλης (φάκελοι, λευκά χαρτιά εκτύπωσης, μελάνια, κ.λπ.) και άλλων αναλωσίμων (εξοικονόμηση 35.000€ κατ’ έτος) , μετατροπή όλων των υπολογιστών του θεάτρου, ώστε να εκτυπώνουν με μειωμένη χρήση μελανιού

· Συνεργασία με κρατικούς φορείς (π.χ. Ολυμπιακά Ακίνητα) καθώς και με ιδιωτικούς οργανισμούς (π.χ. Αρσάκεια-Τοσίτσεια Ιδρύματα, Κολλέγιο Αθηνών, κ.λπ.) για την εξασφάλιση δωρεάν χώρων δοκιμών 

· Αλλαγή παρόχων ίντερνετ και τηλεφωνίας με βάση τις πλέον συμφέρουσες τιμές 

· Αντικατάσταση όλων των συμβατικών ηλεκτρικών λαμπτήρων του θεάτρου με λάμπες οικονομίας 

· Κατάργηση κάλυψης από το Εθνικό Θέατρο εξόδων φιλοξενίας τρίτων και σχεδόν πλήρη συρρίκνωση των εξόδων Γραφείου Καλλιτεχνικού Διευθυντή.

Αύξηση εσόδων 

· Ενοικίαση αίθουσας εκδηλώσεων (έσοδα 15.000€ κατ’ έτος)
· Ισορροπημένη επιλογή ρεπερτορίου και καλλιτεχνών για την αύξηση των εσόδων από τα εισιτήρια & τις εκδόσεις του Εθνικού Θεάτρου (έσοδα 250.000€ κατ’ έτος)
· Συμμετοχή σε διεθνή φεστιβάλ με εξασφαλισμένη την αγορά των παραστάσεών μας σε συμφέρουσες τιμές (καθαρό κέρδος 30.000€ κατ’ έτος)
· Θεσμοθέτηση της πρακτικής των συμπαραγωγών και συνεργασιών με μεγάλους ιδιωτικούς θεατρικούς οργανισμούς, προκειμένου να εξασφαλίζεται η συνέχιση των επιτυχημένων μας παραστάσεων εκτός σκηνών Εθνικού Θεάτρου  (έσοδα 100.000€ κατ’ έτος)
· Επέκταση της πρακτικής πώλησης παραστάσεων κατά τις περιοδείες (έσοδα 50.000€ κατ’ έτος)
· Επέκταση χορηγιών τόσο σε χρήματα, όσο και σε είδος (βενζίνη, πετρέλαιο κίνησης, φωτοαντιγραφικά μηχανήματα, ενδύματα, έπιπλα, ηλεκτρικές συσκευές, και πολλά άλλα) 
· Φροντιστηριακά αντικείμενα, κοστούμια κ.λ.π. περιουσιακά στοιχεία του ΕΘ πλέον εκμισθώνονται (με εξασφάλιση αντικατάστασής τους ή η αποζημίωσης του θεάτρου σε περίπτωση απώλειας ή κακής χρήσης τους) (έσοδα 30.000€ κατ’ έτος) 
· Εκποίηση άχρηστων ή παρωχημένης τεχνολογίας ή μόδας υλικών, ειδών ένδυσης ή εξοπλισμού (έσοδα 20.000€ κατ’ έτος) 
· Επέκταση του δικτύου συλλογικών φορέων & ομάδων (γυμνάσια & λύκεια, σύλλογοι, σωματεία, κ.λπ.) για την πώληση παραστάσεων 
ΤΟ ΕΘΝΙΚΟ ΘΕΑΤΡΟ ΣΤΟΝ ΚΑΙΡΟ ΤΗΣ ΚΡΙΣΗΣ 

Οι βασικές περικοπές που έγιναν αναγκαστικά: 

· Μείωση του συνολικού προϋπολογισμού κατά 30% 

· Μείωση του αριθμού των παραγωγών κατά 50% (εξοικονόμηση 800.000€ κατ’ έτος) 

· Περικοπές στα έξοδα παραγωγής των παραστάσεων κατά 25% κυρίως α) μέσω μείωσης των επιμέρους προϋπολογισμών εξόδων και β) μέσα από εκτεταμένη ανακύκλωση σκηνικού, ενδυματολογικού και φροντιστηριακού εξοπλισμού (εξοικονόμηση 150.000€ κατ’ έτος) 

·  Περικοπές στις αμοιβές των καλλιτεχνικών συντελεστών κατά 20% (εξοικονόμηση 200.000€ κατ’ έτος) 

· Περικοπή εξόδων της Δραματικής Σχολής στα απαραίτητα για τα λειτουργία της

· Περαιτέρω περιορισμός στις αγορές παγίων και εξοπλισμού

· Δραστικός περιορισμός εξόδων προβολής, επικοινωνίας και δημοσίων και διεθνών σχέσεων

Αλλά και πρόσθετες προσφορές του Εθνικού Θεάτρου στο κοινωνικό σύνολο: 

· Κοινωνική ευθύνη: το Εθνικό Θέατρο, συναισθανόμενο τον κοινωνικό του ρόλο και προσυπογράφοντας την πρωτοβουλία του Υπουργείου Παιδείας, Θρησκευμάτων, Πολιτισμού & Αθλητισμού, διέθεσε 4.000 περίπου δωρεάν εισιτήρια σε ομάδες αδύναμων συμπολιτών μας, απόρων μαθητών, ανέργων, νέων, κ.λπ. κατά την περίοδο 2012-13 

· Σημαντική μείωση της μέσης τιμής του εισιτηρίου και πολιτική διαβάθμισης των τιμών (εισιτήρια από 5€, εισιτήρια για ανέργους, για απόρους, για ΑΜΕΑ, κ.λπ.) 

ΧΟΡΗΓΙΕΣ

Τα τελευταία έξι χρόνια αναπτύχθηκε συστηματικά η χορηγία και πραγματοποιήθηκαν συνεργασίες με σημαντικούς φορείς, που στήριξαν το έργο του Εθνικού Θεάτρου. Με τη συνεχή προσπάθεια, με συστηματικότητα και επιμονή, και με το κύρος που έχει η ποιότητα των παραστάσεών και των συνολικών δράσεών μας, αναπτύξαμε συνεργασίες με χρηματικούς χορηγούς που απέφεραν στο θέατρο συνολικά πάνω από 1.200.000€. Επιπλέον. με αφορμή την παράσταση της «Οδύσσειας», ενεργοποιήσαμε μια καινούρια μορφή στήριξης, έναν «Κύκλο Αρωγών, Υποστηρικτών και Φίλων»  ειδικά συνδεδεμένων με μία παράσταση. 

Παράλληλα, καθώς ο θεσμός των χρηματικών χορηγιών τα τελευταία χρόνια έχει υποστεί σημαντικό πλήγμα, καλλιεργήσαμε το θεσμό της προϊοντικής χορηγίας που στήριξε σημαντικά την πραγματοποίηση των παραστάσεών μας.

Ιδιαίτερη αναφορά αξίζει να γίνει στον θεσμό των υποστηρικτών και των χορηγών επικοινωνίας μας που με την υποστήριξη και την συνεισφορά τους μας επέτρεψαν να συνεχίσουμε να προβάλλουμε με τον καλύτερο δυνατό τρόπο τις παραστάσεις μας. Τηλεοπτικοί και ραδιοφωνικοί σταθμοί, έντυπα, διαδικτυακά portals, αλλά και μεγάλες εταιρείες και φορείς στάθηκαν πραγματικοί συμπαραστάτες με επικοινωνιακές χορηγίες που αν αποτιμηθούν η χρηματική τους αξία ξεπερνάει τα 1.800.000 ευρώ. 

[Αναλυτικός κατάλογος των χορηγών σε παράρτημα 9 που ακολουθεί.]

ΑΠΟΛΟΓΙΣΜΟΣ ΑΛΛΩΝ ΔΡΑΣΤΗΡΙΟΤΗΤΩΝ

Κατά την εξαετία 2007-2013, με μια σειρά πρωτοβουλιών, που αντιστοιχούν σε ένα ευρύ φάσμα δράσεων, από την παράδοση του κτιρίου Τσίλλερ, τον εκσυγχρονισμό στη λειτουργία του θεάτρου, μέχρι τη σύναψη συλλογικής σύμβασης εργασίας για του εργαζομένους του Εθνικού Θέατρου και την ανάληψη του κοινωνικού ρόλου του, το Εθνικό Θέατρο εκσυγχρονίστηκε και λειτούργησε με τους όρους λειτουργίας ενός ευρωπαϊκού θεάτρου. 

Πιο συγκεκριμένα, οι αλλαγές αφορούν στα κάτωθι σημεία:

ΚΤΙΡΙΑΚΕΣ ΥΠΟΔΟΜΕΣ

· Ανάληψη πρωτοβουλιών για την επίσπευση των εργασιών και την έγκαιρη παραλαβή του κτιρίου Τσίλλερ: ένας πραγματικός άθλος, καθώς οι χρονολογίες παράδοσης του κτιρίου είχαν καταστρατηγηθεί κατά έναν χρόνο περίπου και χωρίς τις έντονες πιέσεις και συντονισμένες ενέργειες, η παράδοση του έργου έμελλε να καθυστερήσει περισσότερο, παρατείνοντας την ενοικίαση τρίτων χώρων. Πιο συγκεκριμένα, με την παράδοση του έργου, το Εθνικό Θέατρο, οι υπηρεσίες του και οι σκηνές του συγκεντρώθηκαν στο ιστορικό κτίριο της οδού Αγίου Κωνσταντίνου,  εγκαταλείποντας σταδιακά τα ενοικιαζόμενα θέατρα ΚΑΠΠΑ, ΧΩΡΑ, Από Μηχανής, Σύγχρονο Θέατρο Αθήνας, και τους χώρους γραφείων ή αποθηκών επί των οδών Αγίου Κωνσταντίνου, Νικηφόρου και Μενάνδρου. 

· Ανακαίνιση του φουαγιέ της Παιδικής Σκηνής Κατίνα Παξινού με κονδύλια του Εθνικού Θεάτρου τη θερινή περίοδο 2007. 
· Ανακαίνιση του REX με χρηματοδότηση από το ΕΣΠΑ: χωρίς καμία δαπάνη από πλευράς Εθνικού Θεάτρου, ανακαινίστηκε η όψη και η ιστορική επιγραφή του Rex, ενώ έγιναν απαραίτητες επισκευαστικές εργασίες τόσο στις κτιριακές, ηλεκτρολογικές και υδραυλικές υποδομές του κτιρίου , όσο και στους σκηνικούς μηχανισμούς της σκηνής Κοτοπούλη (Παράρτημα 12). 

· Τακτοποίηση των αποθηκών σκηνογραφικού, ενδυματολογικού και φροντιστηριακού υλικού στο κτίριο Τσίλλερ, στο Ρουφ και στις αποθήκες Ασπροπύργου, και συγκέντρωση των περισσότερων τμημάτων του Εθνικού Θεάτρου εντός του κτιρίου Τσίλλερ.
· Βασικές επισκευές και βελτιώσεις υποδομών στο κτίριο του Ρουφ.
· Προεργασία για την ένταξη στο ΕΣΠΑ της καταγραφής και συντήρησης του ιστορικού βεστιαρίου του Εθνικού Θεάτρου. 
ΚΑΙΝΟΤΟΜΙΕΣ ΣΕ ΕΠΙΠΕΔΟ ΟΡΓΑΝΩΣΗΣ & ΛΕΙΤΟΥΡΓΙΑΣ ΤΩΝ ΠΑΡΑΓΩΓΩΝ & ΤΩΝ ΣΚΗΝΩΝ

· Καθιέρωση υπευθύνων παραγωγής και δραματολόγων παράστασης, καθώς και αναδιοργάνωση του Γραφείου Σκηνής με την τοποθέτηση Υπευθύνων Σκηνής σε κάθε παραγωγή: Για την καλύτερη οργάνωση και παρακολούθησή της, κάθε παραγωγή έχει δικό της υπεύθυνο. Παράλληλα, το Γραφείο Σκηνής, ένας σημαντικότατος τομέας σε κάθε μεγάλο θέατρο, λειτουργεί και πάλι πλήρως. Επίσης, κάθε παραγωγή έχει στη διάθεσή της έναν δραματολόγο, που βρίσκεται σε ανοιχτή συνεργασία με τον σκηνοθέτη και παρέχει όλη τη θεατρολογική υποστήριξη που είναι απαραίτητη για την καλύτερη προετοιμασία της παράστασης.
· Κράτηση θέσεων μέσω πιστωτικής κάρτας: ένα μακροχρόνιο αίτημα των θεατών του Εθνικού Θεάτρου ικανοποιήθηκε, εξυπηρετώντας το κοινό και αποσυμφορίζοντας τα ταμεία. 
· Μηχανοργάνωση των τμημάτων: Βελτιώθηκε η μηχανοργάνωση του θεάτρου, με τον εξοπλισμό όλων των τμημάτων  και των υπηρεσιών με ηλεκτρονικούς υπολογιστές.  Επίσης, δόθηκαν διευθύνσεις ηλεκτρονικού ταχυδρομείου στα τμήματα. 
· Εφαρμόστηκε η ηλεκτρονική μορφή αιτήσεων για τις προμήθειες αγαθών και υπηρεσιών.  
· Καθιέρωση σύγχρονων διαδικασιών ενδοεπικοινωνίας, με στόχο και με αποτέλεσμα την πιο αξιόπιστη, αποδοτικότερη και ταχύτερη τη διάχυση των απαραίτητων πληροφοριών μεταξύ των τμημάτων.
ΣΧΕΣΕΙΣ ΜΕ ΤΟ ΠΡΟΣΩΠΙΚΟ 

· Υπογραφή συλλογικής σύμβασης εργασίας: Ένα χρόνιο αίτημα των εργαζομένων ικανοποιήθηκε με την υπογραφή της συλλογικής σύμβασης εργασίας. Πολλά εκκρεμή ζητήματα ρυθμίστηκαν μέσα σε ένα οργανωμένο και σαφές πλαίσιο, γεγονός που συνεισέφερε αποφασιστικά στην ομαλή πορεία των εργασιακών σχέσεων και την αποτελεσματικότερη λειτουργία του θεάτρου. Πρόσφατα υπεγράφη και η νέα Συλλογική Σύμβαση Εργασίας.  

· Καθιέρωση Επιτροπής Υγιεινής και Ασφάλειας των εργαζομένων: η σχετική, από τον νόμο, προβλεπόμενη επιτροπή ελέγχει τους όρους ασφαλείας και λειτουργίας των σκηνών για την άρτια πραγματοποίηση κάθε παράστασης, και επιλύει τα τυχόν προβλήματα που σχετίζονται με την ασφάλεια του προσωπικού αλλά και των θεατών του Εθνικού Θεάτρου. 

· Ευαισθητοποίηση του προσωπικού σε θέματα περιβαλλοντικής & κοινωνικής ευθύνης: ανακύκλωση χαρτιού -σε συνεργασία με την ΜΚΟ «Κλίμακα»- και ανακύκλωση μπαταριών, ενημέρωση των εργαζομένων σε θέματα εξοικονόμησης ενέργειας και νερού, με πολύ ενθαρρυντικά αποτελέσματα, μετατροπή χωρίς κόστος όλων των υπολογιστών του θεάτρου ώστε να εκτυπώνουν με μειωμένη χρήση μελανιού.

· Επιμόρφωση και εκπαίδευση του προσωπικού: διοργανώνονται σε σταθερή βάση σεμινάρια πυρασφάλειας-πυρόσβεσης καθώς και μαθήματα πρώτων βοηθειών. Επίσης, σεμινάρια πάνω σε κοστούμια, στα μέσα κοινωνικής δικτύωσης και το πολιτιστικό μάρκετινγκ, σε μηχανικά συστήματα, στη συντήρηση εξοπλισμών, και τέλος -σε συνεργασία με τον ΟΑΕΔ, διοργανώθηκαν μαθήματα και εξετάσεις για τη λήψη του πτυχίου ECDL,  μαθήματα PhotoShop και Illustrator. 

· Συνεργασία με επαγγελματίες της υγείας (γιατρούς, φυσιοθεραπευτές, ψυχολόγους, γυμναστές, κλπ.) για ειδικές τιμές για το προσωπικό του Εθνικού Θεάτρου.

· Ανάληψη πρωτοβουλιών για τη βελτίωση της γύρω από το Εθνικό Θέατρο περιοχής, με θετικά αποτελέσματα: σε συνεργασία με την εκάστοτε ηγεσία του Υπουργείου Προστασίας του Πολίτη και την Αστυνομική Διεύθυνση, πετύχαμε ώστε η άκρως επικίνδυνη κατάσταση που είχε δημιουργηθεί τα περασμένα χρόνια στην «αυλή» -κυριολεκτικά- του Εθνικού Θεάτρου, να μεταστραφεί σε μεγάλο ποσοστό, ώστε κοινό και εργαζόμενοι να αισθάνονται πλέον ασφαλείς κατά την είσοδο και έξοδό τους από το θέατρο.   

